Այսօր ես ինծի պարտաւորուած կը զգամ պատասխանելու յատկապէս յերիւրածոյ յօդուածի մը, որ 5 Փետրուար 2018-ին յայտնուած է «Տէյլի Քոլըր» (Daily Caller) լրատուականի մէջ, որ «Ուաշինկթընի մէջ հիմնուած՝ լուրերու եւ տեսակէտներու ամերիկեան պահպանողական կայքէջ է: Զայն հիմնադրած են քաղաքագէտ Թաքըր Քարլսըն եւ նախկին փոխնախագահ Տիք Չէյնիի խորհրդական Նիլ Փաթէլ»՝ ըստ Ուիքիփետիայի: Քարլսըն հեռացած է կայքէջէն իր՝ Fox News հեռատեսիլային «Թաքըր Քարլսընը այս երեկոյ» ծրագիրին վրայ կենդրոնանալուն պատճառով: